Document ID: 32007R0416

KOMISSION ASETUS (EY) N:o 416/2007,
annettu 22 päivänä maaliskuuta 2007,
yhdenmukaistetuista jokitiedotuspalveluista (RIS) Euroopan yhteisön sisävesillä annetun Euroopan parlamentin ja neuvoston direktiivin 2005/44/EY 5 artiklassa tarkoitetuista laivureille tarkoitettuja ilmoituksia koskevista teknisistä eritelmistä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhdenmukaistetuista jokitiedotuspalveluista (RIS) Euroopan yhteisön sisävesillä 7 päivänä syyskuuta 2005 annetun Euroopan parlamentin ja neuvoston direktiivin 2005/44/EY (1) ja erityisesti sen 5 artiklan,
sekä katsoo seuraavaa:
(1)
Direktiivin 2005/44/EY 1 artiklan mukaisesti jokitiedotuspalveluja (RIS) on kehitettävä ja pantava täytäntöön yhdenmukaisella, yhteentoimivalla ja avoimella tavalla.
(2)
Direktiivin 2005/44/EY 5 artiklan mukaisesti on kehitettävä laivureille tarkoitettuja ilmoituksia koskevia teknisiä eritelmiä.
(3)
Laivureille tarkoitettuja ilmoituksia koskevien teknisten eritelmien on perustuttava direktiivin liitteessä II esitettäviin teknisiin periaatteisiin.
(4)
Direktiivin 2005/44/EY 1 artiklan 2 kohdan mukaisesti teknisissä eritelmissä on otettava asianmukaisella tavalla huomioon asiaankuuluvien kansainvälisten järjestöjen tekemä työ.
(5)
Niissä on myös otettava huomioon laivureille tarkoitettuja ilmoituksia käsittelevän asiantuntijaryhmän työ. Tämä ryhmä koostuu laivureille tarkoitettujen ilmoitusten täytäntöönpanosta vastaavien toimivaltaisten viranomaisten edustajista, muita hallitusten elimiä edustavista virallisista jäsenistä sekä tarkkailijoina toimivista alan edustajista.
(6)
Tämän asetuksen kohteena olevat tekniset eritelmät ovat tekniikan viimeisimmän kehityksen mukaisia. Direktiivin 2005/44/EY soveltamisesta saadut kokemukset sekä tekniikan tuleva kehitys voivat edellyttää teknisten eritelmien muuttamista direktiivin 2005/44/EY 5 artiklan 2 kohdan mukaisesti. Teknisten eritelmien muutoksissa on otettava asianmukaisesti huomioon laivureille tarkoitettuja ilmoituksia käsittelevän asiantuntijaryhmän työ.
(7)
Direktiivin 2005/44/EY 11 artiklassa tarkoitettu komitea on tarkastellut teknisten eritelmien luonnosta.
(8)
Tässä asetuksessa säädetyt toimenpiteet ovat direktiivin 2005/44/EY 11 artiklassa tarkoitetun komitean lausunnon mukaiset,
ON ANTANUT TÄMÄN ASETUKSEN:
1 artikla
Tässä asetuksessa määritellään laivureille toimitettavia ilmoituksia koskevat tekniset eritelmät. Tekniset eritelmät ovat tämän asetuksen liitteessä.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 22 päivänä maaliskuuta 2007.

Labels: 7
12
8